ଗୋପୀକୃଷ୍ଣ ବେହେରା (୧୦/୧୦/୧୯୩୦-୦୭/୧୧/୨୦୧୭), ଜଣେ ଗୋଟିପୁଅ ଏବଂ ଓଡ଼ିଶୀ ନୃତ୍ୟଗୁରୁ ଥିଲେ  । ଗୋଟିପୁଅ ନୃତ୍ୟପ୍ରତି ତାଙ୍କର ଅବଦାନ ପାଇଁ ତାଙ୍କୁ ଏହି ନୃତ୍ୟର ପ୍ରବାଦ ପୁରୁଷ ମଧ୍ୟ କୁହାଯାଏ । ନୃତ୍ୟ କ୍ଷେତ୍ରରେ ସେ ବହୁ ରାଜ୍ୟ ଓ ଜାତୀୟସ୍ତରୀୟ ପୁରସ୍କାରପ୍ରାପ୍ତ ହୋଇଥିଲେ । ନୃତ୍ୟ ସହିତ ସଙ୍ଗୀତ ଓ ସାହିତ୍ୟରେ ମଧ୍ୟ ତାଙ୍କର ପ୍ରବେଶ ରହିଥିଲା । ଗୋପୀକୃଷ୍ଣ ୧୯୩୦ମସିହା ଅକ୍ଟୋବର ୩୦ତାରିଖରେ ବାଙ୍କୀର ଚର୍ଚ୍ଚିକା ଗ୍ରାମରେ ଜନ୍ମଗ୍ରହଣ କରିଥିଲେ । କବିଚନ୍ଦ୍ର କାଳୀଚରଣ ପଟ୍ଟନାୟକ ତାଙ୍କର ଆଦର୍ଶ ଥିଲେ । କଟକର କଳା ବିକାଶ କେନ୍ଦ୍ରରେ ସେ ଜଣେ ନୃତ୍ୟ ପ୍ରଶିକ୍ଷକ ଭାବରେ ନିଜ କର୍ମଜୀବନ ଆରମ୍ଭ କରିଥିଲେ । ପରେ ସେ ଅନ୍ନପୂର୍ଣ୍ଣା-ଏ ଦଳରେ ସେ ଅଭିନୟ, ନୃତ୍ୟ ଓ ସଙ୍ଗୀତ ନିର୍ଦ୍ଦେଶନା, ଗୀତ ରଚନା ଆଦି କରି ପ୍ରସିଦ୍ଧି ଲାଭ କରିଥିଲେ । ଯାତ୍ରା ଓ ଚଳଚ୍ଚିତ୍ରରେ ମଧ୍ୟ ସେ ନୃତ୍ୟ ଓ ସଙ୍ଗୀତ ନିର୍ଦ୍ଦେଶନା ଦେଇଥିଲେ ।  "ଅତିବଡ଼ୀ ଜଗନ୍ନାଥ ଦାସ"  ନାଟକରେ ତାଙ୍କୁ ଶ୍ରେଷ୍ଠ ନୃତ୍ୟଗୁରୁ ସମ୍ମାନ ମିଳିଥିଲା । ତ୍ରିନାଥ ମେଳା ଚଳଚ୍ଚିତ୍ରରେ ସେ ନୃତ୍ୟ ଓ ସଙ୍ଗୀତ ପରିବେଷଣ କରିଥିଲେ ।